Smernica č. 27/2011
o organizovaní, riadení a finančnom zabezpečení  súťaží detí a žiakov škôl a školských zariadení

Gestorský útvar: Sekcia regionálneho školstva, tel.: 02/59374466 	číslo: 2011-5669/12805:1-922

Ministerstvo školstva, vedy, výskumu a športu Slovenskej republiky podľa ustanovenia § 14 ods. 1 a  § 11 ods. 8 a ods. 9 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov vydáva túto smernicu:
Čl. 1	
Predmet úpravy
Táto smernica upravuje organizovanie, riadenie a finančné zabezpečenie súťaží detí a žiakov  škôl a školských zariadení. )
Čl. 2	
Úvodné ustanovenie
(1)	Súťaže sú organizované formou predmetových olympiád, iných postupových súťaží, korešpondenčných súťaží a seminárov, športových súťaží pre osobitné skupiny detí a žiakov, súťaží zručnosti, súťaží odbornej a umeleckej tvorivosti, prehliadok a turnajov atď.
(2)	Účasť na súťažiach je pre deti a žiakov dobrovoľná. Súťaže a príprava na ne sa organizujú v čase vyučovacieho procesu, ako aj mimo neho.
(3)	Poslaním súťaží je najmä:
a)	tvorivo rozvíjať kompetencie detí a žiakov, 
b)	vyhľadávať talentované deti a žiakov v jednotlivých oblastiach, podporovať ďalšie rozvíjanie ich nadania a talentu a prispievať k zmysluplnému využívaniu ich voľného času,
c)	viesť deti a žiakov k samostatnej tvorivej činnosti a podporovať ich záujem o sebavzdelávanie, 
d)	 vytvárať vzťah žiakov k príslušnému študijnému a učebnému odboru,
e)	vytvárať pre deti, žiakov, pedagogických zamestnancov (ďalej len „pedagóg“) a jednotlivé školy a školské zariadenia konkurenčné prostredie na vzájomné porovnávanie schopností, zručností, vedomostí a kvality výchovno-vzdelávacieho procesu,

f)	zabezpečiť úspešnú reprezentáciu Slovenskej republiky na medzinárodných súťažiach.
(4)	Súčasťou súťaží je aj systematická príprava na všetkých úrovniach formou prednášok, seminárov, sústredení, tréningov, riadenej odbornej a umeleckej činnosti pod vedením  pedagógov a ďalších odborníkov.
(5)	Činnosť pedagógov spojená so súťažami, prípravou na súťaže, členstvom v odborných komisiách a porotách riaditeľ školy  posudzuje ako činnosť, ktorá priamo súvisí s výchovno-vzdelávacím procesom. Školy, školské zariadenia a ich zriaďovatelia vytvárajú podmienky pre súťaže, organizujú ich, podporujú zapojenie detí a žiakov do súťaží a účasť pedagógov na odborných seminároch a podujatiach súvisiacich s prípravou detí a  žiakov na súťaže. Riaditeľom škôl a školských zariadení a ich zriaďovateľom sa odporúča zohľadňovať pri hodnotení pedagógov prácu pri príprave detí a žiakov na súťaže, ich aktívnu účasť na súťažiach a  primerane ich morálne a finančne oceňovať. 
Čl. 3	
Rozdelenie súťaží na oblasti
Súťaže sa podľa oblastí delia na:
a)	predmetové,
b)	umelecké,
c)	súťaže odborných zručností,
d)	súťaže pre osobitné skupiny detí a žiakov,
e)	súťaže pre školy s vyučovacím jazykom národnostných menšín. 
Čl. 4	
Rozdelenie súťaží na kategórie
V rámci jednotlivých oblastí sa súťaže zaraďujú do kategórií: 
(1)	Kategória „A“ - súťaže celoštátneho charakteru a medzinárodné súťaže, ktorých vyhlasovateľom je Ministerstvo, školstva, vedy, výskumu a športu SR (ďalej len „ministerstvo“) a spĺňajú kritéria:
a)	nadväzujú na vzdelávacie oblasti a odbory vzdelávania,
b)	majú celoštátny charakter, sú organizované vo všetkých krajoch (postupové súťaže s obvodnými a krajskými kolami),
c)	majú vysokú účasť detí alebo žiakov  v súťažiach na nižších úrovniach,
d)	majú dlhoročnú tradíciu,
e)	pri súťažiach v odborných zručnostiach musí byť zabezpečená garancia príslušného cechu, asociácie, komory alebo spoločenstva, pre daný odbor musí byť takáto súťaž len jedna s minimálne krajskými kolami, súťaž musí mať tradíciu najmenej troch ročníkov. 
f)	súťaže nadväzujú na medzinárodné súťaže,
g)	pri medzinárodných súťažiach musí byť zabezpečená gescia niektorej medzinárodnej organizácie, ktorá združuje zástupcov najmenej 4 štátov.
(2)	Kategória „B“ – súťaže, ktorých ministerstvo môže byť spoluvyhlasovateľom  spoločne s inými orgánmi štátnej správy, orgánmi územnej samosprávy, občianskymi združeniami, profesijnými organizáciami, registrovanými cirkvami a náboženskými spoločnosťami alebo inými právnickými osobami. Tieto subjekty sú spoluvyhlasovateľmi. Na výdavkoch spojených s takýmito súťažami sa podieľajú všetci spoluvyhlasovatelia vopred dohodnutými podielmi, pričom ministerstvo sa môže podieľať na úhrade najviac do výšky 50% ministerstvom odsúhlasených rozpočtovaných nákladov súťaže. Tieto súťaže spĺňajú kritéria:
a)	majú celoštátne kolo alebo celoštátnu súťažnú prehliadku, ktorej sa zúčastňujú deti alebo žiaci najmenej troch krajov, ktorému predchádza najmenej jedno postupové kolo,
b)	pri súťažiach s medzinárodnou účasťou je podmienkou účasť najmenej 10% súťažiacich z najmenej jedného cudzieho štátu.
(3)	Kategória „C“ - súťaže, ktorých organizačné poriadky ministerstvo  len zaregistrovalo. Ministerstvo nie je vyhlasovateľom ani spoluvyhlasovateľom týchto súťaží a nepodieľa na úhrade nákladov spojených s ich realizáciou.
(4)	Jednotlivé súťaže finančne podporené ministerstvom (kategórie A a B) nesmú mať totožný obsah a predmet, ktorý vyplýva z ich organizačného poriadku.
(5)	Pre prideľovanie finančných prostriedkov organizátorom súťaží (kategórie A a B) stanoví ministerstvo kritéria na návrh Koordinačnej rady súťaží pre jednotlivé oblasti súťaží (čl. 7 ods. 15).
Čl. 5	
Vyhlásenie súťaže
(1)	Organizátorom súťaže môže byť priamo riadená organizácia ministerstva, krajský školský úrad, orgán územnej samosprávy, škola, školské zariadenie alebo iná právnická osoba (ďalej len „organizátor“). Organizátor zabezpečuje odborne, finančne, organizačne, metodicky a administratívne realizáciu súťaže.
(2)	Na vyhlásenie novej súťaže je potrebné, aby organizátor súťaže predložil ministerstvu písomnú žiadosť o schválenie súťaže a návrh organizačného poriadku súťaže na zaregistrovanie, vypracovaného podľa čl. 9 ods. 5. Žiadateľ o registráciu novej súťaže predkladá podrobnú klasifikáciu výdavkov spojených so súťažou na rozpočtový rok.
(3)	Organizačný poriadok novej súťaže posudzuje Koordinačná rada súťaží (čl. 7 ods.15) a svoje stanovisko s návrhom na  jej zaradenie do príslušnej oblasti a kategórie súťaží predkladá vecne príslušnej sekcii ministerstva. Súťaž, kde ministerstvo je vyhlasovateľom alebo spoluvyhlasovateľom sa môže organizovať až po zaregistrovaní jej organizačného poriadku, v nasledujúcom kalendárnom roku podľa čl. 9 ods. 4.
(4)	Ministerstvo každoročne na základe zverejnených kritérií prehodnocuje zoznam súťaží na nasledujúci rok, ktorý zverejňuje do 30. júna na svojom webovom sídle.
Čl. 6	
Zrušenie súťaže
(1)  Ministerstvo vykonáva monitoring jednotlivých kôl súťaží. Ak nie sú organizované v súlade so schváleným organizačným poriadkom alebo pridelené finančné prostriedky boli neefektívne vynakladané, môže vyhlásenie súťaže v nasledujúcom kalendárnom roku zrušiť. 
(2) Súťaž možno zrušiť na základe písomného návrhu organizátora súťaže alebo návrhu Koordinačnej rady súťaží ( čl. 7 ods. 15).
(3) O zrušení súťaže rozhodne generálny riaditeľ príslušnej sekcie. Informáciu o zrušení súťaže zašle ministerstvo na krajské školské úrady, ktoré o zrušení súťaže informujú školy a školské zariadenia vo svojej územnej pôsobnosti.
Čl. 7	
Štruktúra a riadenie súťaží
(1)	Súťaže majú spravidla niekoľko  postupových kôl: školské, obvodné, krajské, celoštátne a medzinárodné. Súťaže, ktoré nemajú  postupové kolá, sú riadené iba na celoštátnej úrovni alebo medzinárodnej úrovni, v zmysle organizačných poriadkov súťaží.
(2)	Nevyhnutnou podmienkou účasti vo vyššom kole postupovej súťaže je úspešná účasť v nižších kolách súťaže. Podmienky účasti v súťaži, ktorá nemá postupový charakter určuje jej organizačný poriadok.
(3)	Súťaže sa môžu členiť na kategórie podľa vekových skupín alebo stupňa dosiahnutého vzdelania. Podmienky účasti detí a žiakov v súťaži v príslušnej kategórii určuje organizačný poriadok súťaže. 
(4)	Školské kolá súťaží organizačne i finančne zabezpečuje príslušná škola  a riadi  školská odborná komisia, ktorú vymenuje riaditeľ školy.
(5)	Obvodné a krajské kolá súťaží organizačne i finančne  zabezpečuje  a  koordinuje  príslušný krajský školský úrad. Po odbornej stránke obvodné a krajské kolá súťaží riadia odborné komisie. Predsedu a členov týchto odborných komisií vymenúva prednosta krajského školského úradu. 
(6)	Štruktúra a činnosť školských odborných komisií, obvodných odborných komisií a krajských odborných komisií je upravená v organizačných poriadkoch súťaží, kde je určený aj postup pri návrhu na vymenovanie predsedov a členov odborných komisií na nižších úrovniach riadenia a počet členov komisií. 
(7)	Celoštátne kolo súťaže organizačne a finančne zabezpečuje organizátor súťaže a odborne riadi celoštátna odborná komisia.
(8)	Celoštátna odborná komisia garantuje odbornú stránku príslušnej súťaže a jej činnosť riadi predseda.
(9)	Predsedu a členov celoštátnej odbornej komisie súťaže do funkcie vymenúva a z funkcie odvoláva minister na základe návrhu odborného garanta alebo organizátora súťaže. 
(10)	Funkčné obdobie predsedu a členov celoštátnej odbornej komisie je spravidla  päťročné. Členstvo v komisii je nezastupiteľné. V prípade vážnych zdravotných alebo osobných dôvodov môže predseda alebo ktorýkoľvek člen komisie písomne požiadať o uvoľnenie z funkcie.
(11)	Členmi príslušných odborných komisií sú zväčša  pedagógovia, odborníci z rozličných organizácií, profesijných združení, významné osobnosti z príslušnej oblasti, zamestnanci vedeckých inštitúcií a členovia občianskych združení aktívnych v príslušnej oblasti. Členstvo v komisiách je nezastupiteľné.
(12)	Predseda príslušnej odbornej komisie vymenúva predsedu a členov odbornej poroty súťaže.
(13)	Odborná porota súťaže hodnotí výkony súťažiacich a zostavuje výsledkovú listinu súťaže.
(14)	 Koordinačná rada súťaží je poradný orgán ministerstva pre oblasť súťaží. Členmi Koordinačnej rady súťaží sú zástupcovia príslušných útvarov sekcií ministerstva gestorujúcich realizáciu súťaží, po jednom zástupcovi za  krajské školské úrady, po jednom zástupcovi za priamo riadené organizácie ministerstva zabezpečujúce realizáciu súťaží.
(15)	Koordinačná rada súťaží najmä:
a)	navrhuje a posudzuje úlohy v oblasti starostlivosti a podpory talentovaných detí a žiakov,
b)	prispieva k riešeniu koncepčných, odborných a metodických otázok, týkajúcich sa organizovania a riadenia súťaží,
c)	vyjadruje sa k predloženým návrhom na registráciu organizačných poriadkov nových súťaží a navrhuje ich zaradenie do oblastí a kategórií, 
d)	podáva návrh na vyradenie súťaže zo zoznamu súťaží vyhlasovaných ministerstvom,
e)	vypracováva návrh na rozdelenie finančných prostriedkov pre jednotlivé oblasti súťaží,
f)	vypracováva návrh na rozdelenie finančných prostriedkov pre krajské školské úrady na organizovanie obvodných a krajských kôl súťaží,
g)	navrhuje kritéria na rozdelenie finančných prostriedkov podľa bodu e) a f), pričom za základné kritéria sa považujú rozsah zapojenia jednotlivých druhov škôl a školských zariadení do súťaže, počet zapojených detí alebo žiakov do súťaže, počet kôl súťaže, počet kategórií, existencia korešpondenčného kola súťaže, špecifické podmienky krajov a pod.
h)	vykonáva monitoring súťaží finančne podporovaných ministerstvom,
i)	vyjadruje sa k účasti na medzinárodných súťažiach.
(16)	Členov Koordinačnej rady súťaží vymenúva a odvoláva minister.
Čl. 8	
Organizácia súťaží
(1)	Organizátor sa riadi organizačným poriadkom súťaže, pokynmi ministerstva, podmienkami pridelenia finančných prostriedkov a platnými právnymi predpismi. Spolupracuje s príslušnou odbornou komisiou a so spoluvyhlasovateľom súťaže.
(2)	Organizátor  preberá zodpovednosť za zabezpečenie kvalitného a nerušeného priebehu súťaže, za vhodné stravovacie, ubytovacie a súťažné podmienky pre všetkých účastníkov súťaže.
Čl. 9	
Organizačný poriadok súťaže
(1)	Základným dokumentom, ktorým sa súťaž riadi, je organizačný poriadok.
(2)	Organizačný poriadok súťaže na základe návrhu Koordinačnej rady súťaží schvaľuje generálny riaditeľ príslušnej sekcie. 
(3)	Schválený organizačný poriadok súťaže sa zverejňuje na webovom sídle  ministerstva  a organizátora súťaže.
(4)	Organizačné poriadky nových súťaží alebo zmeny v zaregistrovaných organizačných poriadkoch súťaží sa predkladajú ministerstvu na schválenie do      30. júna s platnosťou od nasledujúceho kalendárneho roka, prípadne v iných termínoch určených ministerstvom, ak sa významným spôsobom zmenia príslušné právne predpisy.
(5)	Organizačný poriadok súťaže upravuje tieto oblasti:
a)	charakteristiku súťaže, jej poslanie,
b)	štruktúru súťaže, počet kôl, počet a charakteristiku kategórií,
c)	odborné a organizačné zabezpečenie súťaže a činnosť odborných komisií,
d)	hodnotenie vedomostí a zručností detí a žiakov porotami,
e)	organizátora súťaže, jeho adresu a úplný kontakt,
f)	podmienky účasti detí a žiakov v súťaži a postupový kľúč,
g)	bezpečnosť a ochranu zdravia účastníkov súťaže,
h)	charakteristiku medzinárodnej súťaže, ak existuje,
i)	odbornú prípravu žiakov na domáce a medzinárodné súťaže,
j)	štruktúru rozpočtu, použitie a zúčtovanie finančných prostriedkov,
k)	účinnosť a registráciu organizačného poriadku.
(6)	Ak si realizácia súťaže vyžaduje špecifické potreby na obsahové, organizačné a technické zabezpečenie, organizátor vydá pre príslušný ročník súťaže v súlade s organizačným poriadkom súťaže organizačno-technické pokyny vo forme propozícií, kritérií a časového harmonogramu súťaže. 
Čl. 10	
Bezpečnosť a ochrana zdravia účastníkov súťaží
(1)	Počas organizovania súťaže musí byť dodržaná bezpečnosť a ochrana zdravia (ďalej len „bezpečnosť“) všetkých účastníkov súťaže a sprievodných podujatí.
(2)	Za dodržiavanie bezpečnosti počas súťaže zodpovedajú organizátori a  pedagógovia poverení riaditeľmi príslušných škôl a školských zariadení.
(3)	Do miesta konania súťaže a späť cestujú  deti a žiaci  v  sprievode  zamestnanca školy alebo inej plnoletej osoby, s ktorou sa dohodol riaditeľ školy. Na účasť detí a neplnoletých žiakov na súťaži mimo sídla školy  sa  vyžaduje súhlas ich zákonného zástupcu alebo  osoby poverenej ich zastupovaním.
(4)	Krajský školský úrad v spolupráci s riaditeľmi škôl a školských zariadení sa môžu dohodnúť na spoločnom pedagogickom sprievode, ktorý sprevádza deti a žiakov do miesta konania vyššieho kola súťaže a späť, a zodpovedá za ich bezpečnosť.
(5)	Organizátori súťaže zabezpečia počas súťaže a s ňou súvisiacich podujatí dodržiavanie príslušných bezpečnostných predpisov, ktoré sú platné pre daný druh činnosti.
Čl. 11	
Financovanie súťaží
(1)	Ministerstvo prispieva finančnými prostriedkami na organizáciu súťaží v rámci svojich rozpočtových možností. Organizátor súťaže predkladá návrh rozpočtu súťaže príslušnej sekcii ministerstva do 30. júna kalendárneho roka predchádzajúcemu roku, v ktorom sa súťaž uskutoční.
(2)	Finančné prostriedky na zabezpečenie súťaže sú poskytované:
a)	priamo riadeným organizáciám ministerstva,
b)	krajským školským úradom, 
c)	školám, školským zariadeniam a iným právnickým osobám, prostredníctvom príslušného krajského školského úradu,
d)	účastníkom a gestorom medzinárodných súťaží.
(3)	Organizátor súťaže a krajský školský úrad vedie účtovnú evidenciu použitých finančných prostriedkov v analytickom členení tak, aby poskytovali prehľad o vynaložených finančných prostriedkoch na jednotlivé súťaže.)
(4)	Finančné prostriedky sú určené na úhradu nákladov spojených s prípravou súťaží, s organizáciou obvodných, krajských, celoštátnych kôl a medzinárodných súťaží.
(5)	Z finančných prostriedkov určených na súťaže je možné uhradiť výdavky súvisiace s prípravou a organizovaním súťaže:
a)	Cestovné – účastníkom súťaží sa uhrádza cestovné v zmysle platného zákona;) 
b)	Stravovanie – účastníkom súťaží sa poskytne strava do výšky stravného v zmysle platného zákona.3) Na súťaže sa prednostne využívajú služby účelových zariadení rezortu školstva – zariadení školského stravovania; 
c)	Ubytovanie – na súťaže sa prednostne využívajú ubytovacie zariadenia v rezorte školstva, školské internáty, školy v prírode. Osobitne sa môže zohľadňovať ubytovanie hostí a účastníkov súťaže zo zahraničia;
d)	Materiálno-technické zabezpečenie – pri zabezpečovaní súťaží treba brať do úvahy špecifické potreby danej súťaže. Je možné kalkulovať nevyhnutné náklady spojené s prípravou súťaže, so zasadnutím príslušných odborných komisií, s riešením experimentálnych úloh, náklady na kancelárske potreby, drobný tovar, prenájom nevyhnutnej techniky, pomôcok, nákup tovarov potrebných na uskutočňovanie súťaží zručností v rôznych odboroch, ako aj telekomunikačné výdavky, tlač, kopírovanie a výrobu potrebných materiálov;
e)	Prenájom priestorov – na súťaže sa prednostne  využívajú priestory objektov škôl a školských zariadení, v odôvodnených  prípadoch na základe dohody s poskytovateľom priestorov;
f)	Úhradu nákladov spojených s uskutočnením sústredení pre vybraných účastníkov pred ich účasťou na medzinárodnej súťaži;
g)	Odmeny za vykonané práce – podľa osobitného predpisu;)
h)	Ceny na súťaže – odporúčaná výška ocenení:
postupové kolo	jednotlivci na prvých troch miestach spolu do	kolektívy na prvých 
troch miestach spolu
    do	
okresné	  30 €	   60 €	
krajské	  40 €	   80 €	
celoštátne 	             72 € 	            210 € 	

(6)	Organizátor môže na ocenenie víťazov získať aj iné dodatočné, mimorozpočtové zdroje, čím môže výšku ocenení pre víťazov súťaže zvýšiť.
Čl. 12	
Vyhodnotenie súťaží
(1)	Predseda príslušnej odbornej komisie na nižšej úrovni súťaže vypracuje písomnú správu o priebehu a výsledkoch podujatia. Správu  spolu s výsledkovou listinou poskytne predsedovi odbornej komisie vyššieho kola súťaže a príslušnému krajskému školskému úradu.
(2)	Celoštátna odborná komisia súťaže zostaví hodnotiacu správu o priebehu celého ročníka súťaže, ktorú zostavuje spravidla na základe hodnotiacich správ odborných komisií súťaží na nižších úrovniach. Predseda celoštátnej odbornej komisie súťaže zašle príslušnému organizačnému útvaru ministerstva, ktorý je gestorom súťaže, správu o priebehu súťaže do 30 dní po ukončení najvyššieho kola súťaže. 
Čl. 13	
Účasť na medzinárodných súťažiach
(1)	Na medzinárodnú súťaž, ktorá nadväzuje na celoštátnu súťaž, v zmysle organizačného poriadku, vysiela reprezentačné družstvo ministerstvo.
(2)	Medzinárodných súťaží sa zúčastňujú víťazi celoštátnych kôl, prípadne žiaci, vybraní na súťaž v súlade s organizačným poriadkom a pravidlami príslušnej medzinárodnej súťaže.
(3)	Za spôsob výberu účastníkov na medzinárodnú súťaž zodpovedá celoštátna odborná komisia príslušnej súťaže a zloženie družstva, pozostávajúceho zo súťažiacich a vedúceho družstva, predkladá ministerstvu najneskôr do piatich dní po ukončení celoštátneho kola súťaže alebo výberového sústredenia súťaže.
(4)	Vycestovanie družstva na medzinárodnú súťaž administratívne a organizačne zabezpečuje ministerstvo v spolupráci s celoštátnou odbornou komisiou súťaže a organizátorom súťaže. Výdavky spojené s účasťou družstva na medzinárodnej súťaži sú hradené z rozpočtu ministerstva a z mimorozpočtových zdrojov.
(5)	Pre účastníkov medzinárodných súťaží sa každoročne organizujú sústredenia zamerané na prípravu na medzinárodnú súťaž. Rozsah prípravy určuje organizačný poriadok súťaže. Za odborné zabezpečenie sústredení zodpovedá príslušná celoštátna odborná komisia. Sústredenia organizačne zabezpečuje organizátor v spolupráci s celoštátnou odbornou komisiou.
(6)	Sústredenia sú hradené z finančných prostriedkov vyčlenených z rozpočtu ministerstva na príslušnú súťaž a ďalších finančných prostriedkov, získaných na tento účel. Za bezpečnosť účastníkov počas sústredení pred medzinárodnými súťažami zodpovedá ich organizátor.
(7)	Zástupcov Slovenskej republiky vo výkonných orgánoch medzinárodných súťaží na návrh predsedu celoštátnej odbornej komisie vymenuje minister.
(8)	Organizovaním medzinárodnej súťaže v Slovenskej republike poveruje ministerstvo priamo riadenú organizáciu ministerstva, krajský školský úrad, školu, školské zariadenie, alebo inú právnickú osobu. Náklady na úhradu medzinárodnej súťaže, organizovanej v Slovenskej republike, sú hradené z rozpočtu ministerstva a z iných mimorozpočtových zdrojov.
(9)	Zoznam medzinárodných súťaží pre príslušný rok predkladá Koordinačná rada súťaží, v zmysle plánu účasti slovenských žiakov na medzinárodných súťažiach na schválenie ministerstvu.
Čl. 14	
Spoločné a prechodné ustanovenia
(1)	Súťaže organizované a financované podľa doterajších predpisov budú na základe zverejnených kritérií zaradené do oblastí podľa čl. 3 a kategórií podľa čl. 4   s  platnosťou od 1. januára 2012.
(2)	Zrušuje sa smernica č. 13/2009-R z 25. augusta 2009 o organizovaní, riadení a finančnom zabezpečení súťaží žiakov škôl.
(3)	Kde sa v doteraz vydaných a  aktuálne platných vnútorných aktoch riadenia používa odkaz na smernicu č. 13/2009-R, rozumie sa tým odkaz na túto smernicu.
Čl. 15	
Účinnosť
Táto smernica nadobúda účinnosť 1. júna 2011.    

minister

Obsah
Smernica č. 27/2011 o organizovaní, riadení a finančnom zabezpečení  súťaží detí a žiakov škôl a školských zariadení
Čl. 1	Predmet úpravy
Čl. 2	Úvodné ustanovenie
Čl. 3	Rozdelenie súťaží na oblasti
Čl. 4	Rozdelenie súťaží na kategórie
Čl. 5	Vyhlásenie súťaže
Čl. 6	Zrušenie súťaže
Čl. 7	Štruktúra a riadenie súťaží
Čl. 8	Organizácia súťaží
Čl. 9	Organizačný poriadok súťaže
Čl. 10	Bezpečnosť a ochrana zdravia účastníkov súťaží
Čl. 11	Financovanie súťaží
Čl. 12	Vyhodnotenie súťaží
Čl. 13	Účasť na medzinárodných súťažiach
Čl. 14	Spoločné a prechodné ustanovenia
Čl. 15	Účinnosť
Obsah